钦定古今图书集成/明伦汇编/官常典/第599卷 > 罗仲舒
## 钦定古今图书集成/明伦汇编/官常典/第599卷 > 罗仲舒

按《宁波府志》：“仲舒字宗之，登淳熙十四年进士，授安
庆教授，调常德。学政修举，升宣教郎，迁秘书郎。时宝
玉来归，议举庆典，仲舒言三边未靖，不宜重费。累迁
至福建提举常平茶盐。会大水，编筏救溺以万计，仍
发粟赈之。改提点江东刑狱。黠吏献议于饶守，更鬻
盐法，而官专其利，舟运不通，民数月不得盐。仲舒责”
吏曰：“夺民而绝其利者，汝罪也。”笞而流之，饶人感其
德。仲舒先垄在鄞之东湖，山水秀丽。史弥远当轴，欲
胁而得之，以书讽焉。仲舒答曰：“官可削，臂可断，祖宗
之墓不可移也。”弥远卒不能迫。晋国子司业。上章告
老，绍定初，拜宗正少卿，以直显谟阁致仕。